Малката консумация на алкохол по време на бременност – да или не? : Chronicle.bg
Малката консумация на алкохол по време на бременност – да или не?
12 септември, 2017 16:06 | от chronicle.bg, БТА | Живот
Съществуват малко научни данни за риска от леката употреба на алкохол по време на бременността, показва ново британско изследване, чиито автори все пак препоръчват като превантивна мярка да се избягва употребата на алхолол, предаде Франс прес.
В рамките на изследването са анализирани резултатите от 26 проучвания по този въпрос. „Открихме ограничен брой данни, които позволяват да се установи ролята на малката консумация на алкохол по време на бременността“, увериха учените. Те определили като слаба консумация изпиването на максимум 32 грама чист алкохол седмично. Рисковете за фетуса от умерената или голяма консумация по време на бременността са свързани с помятане, преждевременно раждане, малформации, забавен растеж.
Не е определен обаче праг, под който употребата на алкохол е безопасна. „Всъщност не е изяснено дали изобщо съществува подобен праг, а това предизвиква объркване сред професионалистите в здравеопазването и бременните – заяви Лубаба Мамлюк от университета в Бристол. – Изненадани сме, че няма повече изследвания по този въпррос.“
От 2016 г. във Великобритания се увеличиха медицинските препоръки към бременните да се въздържат от консумацията от всякакъв алкохол.